Návrh ROZHODNUTIE RADY o uzatvorení v mene Európskej únie Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor OSN proti nadnárodnému organizovanému zločinu /* COM/2013/0154 final - 2013/0083 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Vo svojej rezolúcii č. 53/111 z 9. decembra 1998 rozhodlo Valné zhromaždenie Organizácie spojených národov o zriadení ad hoc otvoreného medzivládneho výboru pre vypracovanie Dohovoru Organizácie Spojených národov proti nadnárodnému organizovanému zločinu (UNTOC) doplnenému tromi protokolmi, ktoré sa týkajú týchto oblastí: · predchádzanie, potláčanie a trestanie obchodovania s ľuďmi, najmä so ženami a deťmi (ďalej len „protokol o obchodovaní s ľuďmi“), · pašovanie migrantov po súši, po mori a letecky (ďalej len „protokol proti pašovaniu migrantov“) a · nezákonná výroba strelných zbraní, ich súčastí a komponentov a streliva a obchodovanie s nimi (ďalej len „protokol o strelných zbraniach“). Prvé formálne zasadnutie ad hoc výboru sa konalo vo Viedni v januári 1999. V roku 2000 Rada poverila Komisiu, aby v mene Európskeho spoločenstva[1] dohodla dohovor UNTOC a „protokol OSN o strelných zbraniach“ a ďalšie protokoly. Komisia sa aktívne zúčastňovala na rokovaniach OSN vo Viedni v úzkej spolupráci s členskými štátmi EÚ a štátmi G-8, ktoré nie sú členmi EÚ. Rokovania o dohovore UNTOC sa skončili v júli 2000, ale protokoly proti pašovaniu migrantov a o obchodovaní s ľuďmi boli dokončené až v októbri 2000. VZ OSN prijalo tieto tri nástroje na svojom 55. zasadnutí 15. novembra 2000 a sprístupnilo ich na podpísanie. Rokovania o protokole OSN o strelných zbraniach trvali o pol roka dlhšie (do mája 2001). Valné zhromaždenie OSN prijalo tento nástroj na svojom 55. zasadnutí 31. mája 2001[2] a potom vyzvalo na jeho podpísanie. Európske spoločenstvo a všetky členské štáty EÚ oficiálne podpísali tieto tri nástroje 12. decembra v Palerme. Poverenie podpísať protokol OSN o strelných zbraniach udelila Rada v októbri 2001[3] a oficiálne bol potom tento nástroj podpísaný Európskym spoločenstvom v sídle Organizácie spojených národov v New Yorku 16. januára 2002. Únia schválila uzatvorenie dohovoru UNTOC v apríli 2004[4] a protokoly proti pašovaniu migrantov a o obchodovaní s ľuďmi v júli 2006. Uzatvorenie protokolu OSN o strelných zbraniach bolo odložené na neskôr, pretože sa usúdilo, že protokol obsahuje ustanovenia, ktoré vyžadujú prijatie nových právnych predpisov a zmeny platných predpisov. Tieto ustanovenia by mali vplyv na pravidlá Únie týkajúce sa vedenia záznamov, označovania strelných zbraní, vyraďovania strelných zbraní, požiadaviek na vývozné, dovozné a tranzitné licencie alebo systémov vydávania povolení, posilnenia kontrol na vývozných miestach a sprostredkovateľskej činnosti. V roku 2005 Komisia zverejnila oznámenie o opatreniach na zaistenie väčšej bezpečnosti pri výbušninách, rozbuškách, zariadeniach používaných na výrobu bômb a strelných zbraniach v Európskej únii[5]. Smernica 2008/51/ES, ktorou sa mení a dopĺňa smernica Rady 91/477/EHS o kontrole získavania a vlastnenia zbraní, a nariadenie (EÚ) č. 258/2012, ktorým sa vykonáva článok 10 protokolu OSN o strelných zbraniach a ktorým sa ustanovujú vývozné povolenia a opatrenia týkajúce sa dovozu a tranzitu strelných zbraní, ich súčastí a častí a streliva, predstavujú konkrétne opatrenia nadväzujúce na toto oznámenie. Protokol o strelných zbraniach nadobudol platnosť 3. júla 2005. Do dnešného dňa ho podpísalo 18 členských štátov EÚ a 16 členských štátov je zmluvnými stranami: 12 z nich ho ratifikovalo (Belgicko, Bulharsko, Cyprus, Estónsko, Taliansko, Litva, Poľsko, Slovensko, Slovinsko, Portugalsko, Švédsko a Fínsko) a štyri členské štáty k nemu pristúpili (Španielsko, Lotyšsko, Holandsko a Rumunsko). Všeobecný kontext V Akčnom pláne Rady a Komisie, ktorým sa vykonáva Haagsky program o posilňovaní slobody, bezpečnosti a spravodlivosti v Európskej únii[6], sa medzi jeho významnými opatreniami uvádza návrh na uzatvorenie – v mene Európskeho spoločenstva – protokolu OSN o strelných zbraniach. V nadväzujúcom Štokholmskom programe[7] sa zdôraznilo, že obchodovanie so zbraňami je jednou z nelegálnych činností, ktoré naďalej ohrozujú vnútornú bezpečnosť Európskej únie, a opätovne sa potvrdilo, že Únia by mala pokračovať v podpore ratifikácie medzinárodných dohovorov (a ich protokolov), najmä tých, ktoré boli vypracované pod záštitou Organizácie spojených národov. Obchodovanie so strelnými zbraňami sa takisto uvádzalo v Stratégii vnútornej bezpečnosti[8] ako jedna z foriem organizovanej trestnej činnosti, ktorú Európska únia musí riešiť. Existujúce ustanovenia v oblasti, na ktorú sa vzťahuje návrh Bolo prijatých niekoľko právnych aktov EÚ, ktorých cieľom je uľahčiť transfer konvenčných zbraní a odstrániť prekážky v rámci vnútorného trhu alebo regulovať vývoz konvenčných zbraní do tretích krajín: · Smernica Rady 91/477/EHS z 18. júna 1991 o kontrole získavania a vlastnenia zbraní v znení zmien a doplnení. · V dňoch 12. – 13. júna 2007 Rada prijala odporúčanie o štandardnom postupe v členských štátoch pri cezhraničnom vyšetrovaní zo strany policajných orgánov zásobovacích kanálov pre zaistené alebo nájdené strelné zbrane súvisiace s trestnou činnosťou, ktoré – aj použitím pripojenej príručky – zlepší pátraciu činnosť a spoluprácu pri presadzovaní práva v tejto oblasti. · Smernica 2008/51/ES z 21. mája 2008, ktorou sa mení a dopĺňa smernica Rady 91/477/EHS o kontrole získavania a vlastnenia zbraní, ktorej cieľom je zaviesť príslušné ustanovenia požadované na základe protokolu OSN o strelných zbraniach v súvislosti s transfermi zbraní v rámci Európskej únie[9]. · Smernicou Európskeho parlamentu a Rady 2009/43/ES sa stanovujú pravidlá a postupy, ktoré sa týkajú transferov výrobkov obranného priemyslu v rámci Spoločenstva. V jej článku 4 ods. 1 sa stanovuje, že „na presun výrobkov obranného priemyslu cez členské štáty alebo ich vstup na územie členského štátu, kde sídli prijímateľ, sa nevyžaduje žiadne ďalšie povolenie od ostatných členských štátov“. · Dňa 8. marca 2012 Rada prijala nariadenie č. 258/2012 o boji proti nezákonnému obchodovaniu so strelnými zbraňami prostredníctvom lepšieho sledovania a kontroly vývozu civilných strelných zbraní z Európskej únie vrátane opatrení týkajúcich sa dovozu a tranzitu. Týmto nariadením sa právne predpisy EÚ zosúlaďujú s článkom 10 protokolu OSN o strelných zbraniach[10]. Je založené na zásade, že strelné zbrane a súvisiace predmety by sa nemali prevážať medzi štátmi bez vedomia a súhlasu všetkých zúčastnených štátov. Nevzťahuje sa na strelné zbrane určené na vojenské účely. Nariadenie sa vzťahuje len na obchodovanie a transfer do krajín mimo Európskej únie alebo z nich. Súlad s ostatnými politikami a cieľmi Únie Uzatvorenie protokolu OSN o strelných zbraniach Európskou úniou je v súlade so súčasnými politikami EÚ zameranými na boj s nadnárodnou trestnou činnosťou, na posilnenie boja proti nezákonnému obchodovaniu so strelnými zbraňami vrátane kontroly a sledovania ich vývozu a na obmedzenie šírenia ručných strelných zbraní vo svete. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Rozsiahle konzultácie so zainteresovanými stranami sa konali súčasne s prijatím právnych predpisov EÚ s cieľom prispôsobiť právne predpisy Únie príslušným ustanoveniam protokolu. Dodatočné posúdenie vplyvu nie je potrebné, pretože tento návrh predstavuje posledný krok v plnení medzinárodného záväzku a právo Únie je už v súlade s normami stanovenými v protokole. 3. PRÁVNE PRVKY NÁVRHU Zhrnutie navrhovaného opatrenia V prvom článku tohto návrhu sa schvaľuje protokol v mene Európskej únie. Podľa druhého článku je predseda Rady poverený určiť osobu oprávnenú uložiť v mene Európskej únie schvaľovaciu listinu. Príloha I obsahuje vyhlásenie o rozsahu právomoci EÚ, pokiaľ ide o záležitosti upravené v protokole. Toto vyhlásenie sa musí uložiť spolu so schvaľovacou listinou (článok 17 ods. 3 protokolu o strelných zbraniach). Protokol podporuje spoluprácu medzi zmluvnými stranami pri predchádzaní nezákonnej výrobe strelných zbraní, ich súčastí a komponentov a streliva a nezákonnému obchodovaniu s nimi, pri boji proti takejto výrobe a takémuto obchodovaniu a pri ich eliminácii. Text protokolu obsahuje ustanovenia týkajúce sa: · vedenia podrobných záznamov o dovoze, vývoze a tranzitnom pohybe strelných zbraní, · prijatia medzinárodného systému na označovanie strelných zbraní pri výrobe a pri každom dovoze, · zavedenia harmonizovaného systému udeľovania povolení na dovoz, vývoz, tranzitný pohyb a spätný vývoz strelných zbraní, · predchádzania krádežiam, stratám alebo presúvaniu strelných zbraní na nelegálny trh posilnením kontrol vývozu, vývozných miest a hraničných kontrol, · výmeny informácií o oprávnených výrobcoch, sprostredkovateľoch, dovozcoch a vývozcoch, o trasách, ktoré používajú neoprávnení priekupníci, o osvedčených postupoch v boji proti nezákonnému obchodovaniu s cieľom posilniť schopnosť štátov odhaľovať a vyšetrovať nezákonné obchodovanie so strelnými zbraňami a predchádzať mu. Právny základ V protokole sa upravujú otázky patriace do právomoci Únie, pretože patria do pôsobnosti spoločnej obchodnej politiky a pretože uzatvorením protokolu OSN o strelných zbraniach môžu byť dotknuté právne predpisy EÚ alebo pozmenený rozsah ich pôsobnosti (článok 3 ods. 2 Zmluvy o fungovaní Európskej únie). Hmotnoprávnym základom tohto rozhodnutia sú teda články 114 a 207 Zmluvy o fungovaní EÚ. 4. VPLYV NA ROZPOČET Návrh nemá žiadny vplyv na rozpočet Únie. 5. ZÁVER Protokol OSN o strelných zbraniach je prvým celosvetovým nástrojom boja proti nadnárodnej organizovanej trestnej činnosti a nezákonnému obchodovaniu so strelnými zbraňami. Stanovuje sa ním veľmi užitočný mnohostranný rámec a mnoho významných minimálnych noriem pre všetky zúčastnené štáty. Priložený návrh rozhodnutia Rady je právnym nástrojom pre uzatvorenie protokolu OSN o strelných zbraniach Európskou úniou na základe článkov 114 a 207 Zmluvy o fungovaní Európskej únie v spojení s článkom 218 ods. 6 písm. a). Komisia preto navrhuje, aby Rada prijala pripojené rozhodnutie. 2013/0083 (NLE) Návrh ROZHODNUTIE RADY o uzatvorení v mene Európskej únie Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor OSN proti nadnárodnému organizovanému zločinu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej články 114 a 207 v spojení s článkom 218 ods. 6 písm. a), so zreteľom na návrh Komisie[11], so zreteľom na súhlas Európskeho parlamentu[12], keďže: (1) Tie časti Protokolu Organizácie spojených národov proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (ďalej len „protokol“), ktoré patria do právomoci Únie, dohodla Komisia so súhlasom Rady v mene Únie. (2) V súlade s rozhodnutím Rady 2001/748/ES[13] bol protokol podpísaný 16. januára 2002 s výhradou jeho uzatvorenia k neskoršiemu dátumu. (3) Uzatvorenie Dohovoru Organizácie spojených národov proti nadnárodnému organizovanému zločinu bolo schválené v mene Európskej únie rozhodnutím Rady 2004/579/ES z 29. apríla 2004[14], čo je podmienkou na to, aby sa Európska únia stala zmluvnou stranou tohto protokolu podľa článku 37 ods. 2 uvedeného dohovoru. (4) V protokole sa stanovujú opatrenia, ktoré patria do pôsobnosti spoločnej obchodnej politiky Únie. Bolo prijatých niekoľko právnych aktov EÚ, ktorých cieľom je uľahčiť transfer konvenčných zbraní a odstrániť prekážky v rámci vnútorného trhu alebo regulovať vývoz konvenčných zbraní do tretích krajín. (5) Právne záväzný nástroj s najprísnejšími spoločnými medzinárodnými normami pre transfer a kontrolu zbraní sa týka záležitostí, ktoré patria do právomoci Únie, pretože patria do pôsobnosti spoločnej obchodnej politiky alebo by uzatvorením protokolu mohli byť dotknuté vyššie uvedené právne predpisy Európskej únie alebo pozmenený rozsah ich pôsobnosti. (6) Pokiaľ ustanovenia protokolu patria do pôsobnosti právomocí prenesených na Úniu, dohoda by sa mala schváliť v mene Európskej únie. (7) Ako sa vyžaduje v článku 17 ods. 3 protokolu, Únia je pri uložení schvaľovacej listiny zároveň povinná uložiť vyhlásenie týkajúce sa právomocí Európskej únie, pokiaľ ide o záležitosti upravené v protokole. (8) Kontrolu získavania a vlastnenia strelných zbraní v Únii a tiež formálne náležitosti pre pohyb strelných zbraní v členských štátoch upravuje smernica Rady 91/477/EHS zmenená smernicou Európskeho parlamentu a Rady 2008/51/ES. (9) Pravidlá a postupy, ktoré sa týkajú transferov výrobkov obranného priemyslu v rámci Spoločenstva, upravuje smernica Európskeho parlamentu a Rady 2009/43/ES, ROZHODLA TAKTO: Článok 1 Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúci Dohovor OSN proti nadnárodnému organizovanému zločinu sa týmto schvaľuje v mene Európskej únie. Listina Únie o formálnom schválení obsahuje vyhlásenie o právomoci podľa článku 17 ods. 3 protokolu, ktoré je uvedené v prílohe I. Článok 2 Predseda Rady určí osobu oprávnenú uložiť v mene Európskej únie schvaľovaciu listinu stanovenú v článku 17 ods. 3 protokolu s cieľom vyjadriť súhlas Európskej únie s tým, že bude týmto protokolom viazaná. Článok 3 Toto rozhodnutie nadobúda účinnosť …[15]. V Bruseli Za Radu predseda PRÍLOHA I Vyhlásenie týkajúce sa právomocí Európskej únie, pokiaľ ide o záležitosti upravené v Protokole proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúcom Dohovor OSN proti nadnárodnému organizovanému zločinu V článku 17 ods. 3 Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom sa stanovuje, že ratifikačná listina, listina o prijatí alebo schvaľovacia listina organizácie regionálnej hospodárskej integrácie musí obsahovať vyhlásenie, v ktorom sa bližšie určí, v ktorých záležitostiach upravených protokolom preniesli členské štáty, strany protokolu, svoje právomoci na túto organizáciu. Európska únia má výlučnú právomoc v oblasti obchodnej politiky. Zároveň má aj spoločnú právomoc týkajúcu sa pravidiel vytvárania vnútorného trhu a výlučnú právomoc, pokiaľ ide o ustanovenia dohody, ktorými môžu byť dotknuté spoločné pravidlá prijaté Európskou úniou alebo pozmenený rozsah ich pôsobnosti. Únia prijala pravidlá týkajúce sa predovšetkým boja proti nezákonnej výrobe strelných zbraní a obchodovaniu s nimi, regulačné normy a postupy v oblasti obchodnej politiky členských štátov, najmä pokiaľ ide o vedenie záznamov, označovanie strelných zbraní, vyraďovanie strelných zbraní, požiadavky na vývozné, dovozné a tranzitné povolenia, systémy vydávania povolení, posilňovanie kontrol v miestach vývozu a sprostredkovateľskú činnosť. Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom sa vzťahuje, s ohľadom na právomoci prenesené na Európsku úniu, na územia, na ktoré sa vzťahuje Zmluva o fungovaní Európskej únie, a za podmienok stanovených v uvedenej zmluve. Rozsah a výkon právomocí Únie sa prirodzene neustále vyvíja a Únia v prípade potreby doplní alebo zmení toto vyhlásenie v súlade s článkom 17 ods. 3 protokolu. [1] Rozhodnutie z 31. januára 2000. [2] Rezolúcia Valného zhromaždenia OSN A/RES/55/255. [3] Rozhodnutie Rady 2001/748/ES, Ú. v. ES L 280, 24.10.2001, s. 5. [4] Rozhodnutie Rady (2004/579/ES) z 29. apríla 2004 o uzatvorení Dohovoru Organizácie spojených národov proti nadnárodnému organizovanému zločinu v mene Európskeho spoločenstva, Ú. v. EÚ L 261, 6.8.2004, s. 69. [5] Oznámenie Komisie týkajúce sa opatrení na zaistenie väčšej bezpečnosti pri výbušninách, rozbuškách, zariadeniach používaných na výrobu bômb a strelných zbraniach z 18. júla 2005; KOM(2005) 329 v konečnom znení. [6] Ú. v. EÚ C 198, 12.8.2005, bod 4.2 Medzinárodný právny poriadok [písm. o)], s. 20. [7] Dokument Rady EÚ 17024/09, CO EUR-PREP 3 JAI 896 POLGEN 229 z 2. decembra 2009. [8] Oznámenie Komisie „Stratégia vnútornej bezpečnosti EÚ: päť krokov k bezpečnejšej Európe“, KOM(2010) 673. [9] Smernica 2008/51/ES (uverejnená v Ú. v. EÚ L 179, 8.7.2008, nadobudla účinnosť 20. júla 2008 (lehota na transpozíciu do vnútroštátneho práva uplynula 28. júla 2010). [10] Nariadenie (EÚ) č. 258/2012 uverejnené v Ú. v. EÚ L 94, 30.3.2012. [11] Ú. v. EÚ …, s. [12] Ú. v. EÚ …, s. [13] Ú. v. ES L 280, 24.10.2001, s. 5. [14] Ú. v. EÚ L 261, 6.8.2004. [15] Generálny sekretariát Rady uverejní dátum nadobudnutia účinnosti rozhodnutia v Úradnom vestníku Európskej únie.